《孤悽坑》
清代·姚燮

行行孤悽坑，坑路悽且孤。坑中无舟行，坑上无人居。

似从冰天涯，来陟阴山隅。老荻倾败灰，不复青根株。

齿齿刀剑林，石紧泉流枯。薄日偶来照，惨澹易为徂。

袅空霜一丝，天荒如夜初。竹彴千仞悬，但堪立鹈鹕。

西壁拄云起，髡木多藏鼯。节候未入冬，毛发惊寒濡。

孤悽复孤悽，我行行且吁。转境得坦厓，一使心颜愉。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。